વેલ્સે એક અન્ય ઈન્ટર્વ્યૂમાં ફરી કહ્યું હતું કે, ‘મેં કદી ચેપ્લિન સાથે મિસ્યોર વેર્દૂ અંગે દલીલ નથી કરી. પણ મને એ બાબત ખૂંચે છે કે એ એવો ઢોંગ કરે છે કે તેણે એ વાર્તા મારી પાસેથી ખરીદી જ નથી. ચેપ્લિન અભિનેતા તરીકે ખૂબ સારો, સેન્સેશનલ હતો. પણ મને કોમિક સિનેમામાં તેના કરતાં બસ્ટર કીટન વધારે ગમે છે. એ (કીટન) શ્રેષ્ઠ અભિનેતા છે અને શ્રેષ્ઠ ડિરેક્ટર પણ છે, જે ચેપ્લિન નથી. ‘લાઈમલાઈટ’માં (ચેપ્લિનનું ફિલ્મ જેમાં બસ્ટર કીટને અભિનય કર્યો હતો) ચેપ્લિન અને કીટન વચ્ચેનો એક દસ મિનિટ લાંબો જોરદાર સીન હતો. ચેપ્લિનની એક્ટિંગ ઠીક હતી પણ કીટન છવાઈ ગયો હતો. ચેપ્લિન આ હકિકત જાણતો હતો કે તેના કરતા કીટને વધુ સારી એક્ટિંગ કરી હતી એટલે તેણે એ સીનને આશરે આખો જ કાપી નાખ્યો.’ આવું કહીને વેલ્સે ચેપ્લિનને એક સામાન્ય ડિરેક્ટર ઠેરવ્યા હતા. અન્ય ઈન્ટર્વ્યૂઝમાં ઓર્સને ચેપ્લિનને ‘મૂર્ખ ડિરેક્ટર’ અને ‘ઘમંડી વ્યક્તિ’ પણ કહ્યા હતા.